Taman Tasik Perdana

Taman Tasik Perdana (; ) terletak di Kuala Lumpur, Malaysia. Tasik ini terletak di sebelah kiri Jalan Mahameru menuju ke bangunan Parlimen Malaysia. Nama Tasik Perdana dipilih kerana berhampiran dengan kediaman bekas Perdana Menteri Malaysia ke-2, Allahyarham Tun Abdul Razak. 

Taman Tasik Perdana di ibu negara yang sudah berusia 122 tahun pada hari Selasa; 28 Jun 2011  dirasmikan semula oleh Perdana Menteri Datuk Seri Najib Tun Razak dengan nama baru iaitu Taman Botani Perdana.

Sejarah
Tasik ini merupakan sebuah bekas lombong bijih timah pada zaman penjajahan British. Ketika itu lombong ini diusahakan pelombong bijih timah menggunakan lombong palung. Setelah jumlah bijih timah berkurangan, lombong ini tinggal terbiar dan dimajukan sebagai sebuah tasik rekreasi.

Pada 13 Mei tahun 1889, Kebun Bunga Kuala Lumpur telah dirasmikan oleh Gabenor Negeri-Negeri Selat, Sir Cecil Clementi Smith.  Idea mengwujudkan kebun bunga ini dicetuskan oleh Bendahari Kerajaan Negeri Selangor, A.R.Venning yang menyarankan sebuah ‘Botanic Garden’ diwujudkan di Kuala Lumpur.  Selama sepuluh tahun A.R. Venning dengan bantuan Kerajaan Negeri Selangor, berusaha membina sebuah kebun di kawasan seluas 70.1 hektar di lembah Sungai Bras-Bras.  Usaha ini turut mendapat sokongan daripada tokoh masyarakat Kantonis yang terkenal, Tauke Chow Ah Yeok. Beliau telah menyumbang sebanyak seratus pokok cempaka dan pokok limau untuk ditanam di kebun ini. Pada tahun 1967, sebuah panggung yang diberi nama Panggung Aniverseri telah dibina di kebun bunga ini bertujuan menyediakan kemudahan persembahan pentas dan pertunjukan kebudayaan.  Pada 1 Februari 1968, kebun bunga ini telah ditukar namanya menjadi Taman Tasik Perdana oleh YAB Tun Abdul Razak bin Dato’ Hussein.

Aktiviti
Kawasan sekitarnya telah dijaga dengan rapi dengan menanam pelbagai spesis pokok hiasan. Trek joging, kerusi rehat, Panggung Anniversari, gelanggang permainan dan lain-lain telah disediakan di sini.

Lake Gardens merupakan kawasan rekreasi yang menarik pengunjung tempatan dan antarabangsa. Antara lokasi yang menarik di sekitar Lake Gardens ialah:
 Tugu Negara
 Panggung Anniversari
 Muzium Negara
 Planetarium Negara
 Galeri Seri Perdana - dahulunya kediaman Allahyarham Tun Abdul Razak.
 Taman Bunga Raya
 Taman Orkid
 Taman Burung Kuala Lumpur

Rujukan : 

Tasik Perdana
Perdana